Wolkskool wil matrieks se sukses help versekerDie Wolkskool se rooster. (Grafika: Verskaf.) Die Covid-19-pandemie gaan nie matrieks se voorbereiding in die wiele ry nie. Danksy die Skoleondersteuningsentrum (SOS) se Wolkskool kon duisende Afrikaanse matrieks vanoggend afskop met regstreekse uitsendings van klasse. Matriekleerders kan tot 9 April 2020 elke weeksoggend om 08:30 inskakel vir regstreekse lesse, om voor te bly met hulle skoolwerk. Hierdie diens word gratis deur die Wolkskool aan alle matriekleerders beskikbaar gestel, danksy finansiële ondersteuning van die Solidariteit Beweging en Virseker. Skole sou vandag vir die tweede kwartaal heropen. Ongeveer 2 100 matrieks wat weens inperkingsmaatreëls tuis sit, het egter Dinsdag by die Wolkskool se regstreekse matriekuitsendings ingeskakel. “Die SOS het reeds baie positiewe terugvoer ontvang van waarderende ouers en leerders,” het Valentyn van der Merwe, hoof van innovering by die SOS, gesê. Matrieks kan direk inskakel op uitsendings by live.wolkskool.co.za. ŉ Vaste rooster word gevolg, met die fokus op agt kernvakke: Leer aanlyn saam met die Skoleondersteuningsentrum (SOS) se Wolkskool. (Foto: William Iven/Unsplash.) Volgens Van der Merwe het daar die afgelope paar dae meer as 52 000 nuwe leerders van alle grade op die Wolkskool geregistreer. “Hierdie drastiese groei in leerdergetalle op die Wolkskool hou bepaalde uitdagings vir die tegnologie in. “Om die verhoogte aanvraag te hanteer, word die infrastruktuur-kapasiteit deurlopend uitgebrei. Aanpassings word juis tans gemaak. Die Wolkskool behoort teen Woensdagoggend weer vlot te funksioneer,” het hy gesê. Na verwagting sal skole weer op 20 April heropen.